Miley Cyrus se sus 'praat' Afrikaans | Netwerk24
Deur Ané van Zyl 13 Augustus 2020 15:32
Ry omhels Brandi terwyl hulle vonkelwyn drink. Foto: Instagram/Brandi Cyrus
Die bekende Amerikaanse sangeres Miley Cyrus se ouer suster, Brandi (33), het op Instagram in Afrikaans met haar Suid-Afrikaanse kêrel geflikflooi.
Dit is nie bekend wat haar kêrel se volle name is nie, want op Instagram noem sy hom bloot Ry. Hy het Woensdag verjaar, maar hulle kon weens die reisbeperkinge nie bymekaar wees nie.
Sy skryf 'n boodskap aan hom in Engels: "Dit breek my hart dat ek nie by my man kan wees op sy verjaardag nie. Maar as ons was, sou ons dit presies so gevier het."
By die boodskap is 'n foto van die paartjie wat mekaar op die stoep van 'n huis met 'n grasdak, vermoedelik in 'n natuurreservaat in Suid-Afrika, omhels.
Sy skryf die laaste sin van die boodskap in pure Afrikaans: "Ongelooflik baie lief vir jou," wat kennelik baie aanhangers se vermoedens bevestig dat Ry Afrikaanssprekend is.
Brandi, tegnies Miley se halfsuster wat wettig deur die countrysanger Billy Ray Cyrus (sanger van die bekende "Achy Breaky Heart") aangeneem is, het nog taamlik min inligting oor Ry bekend gemaak.
Die paartjie omhels mekaar op 'n strand êrens in Kaapstad. Foto: Instagram/Brandi Cyrus
Hulle twee het egter voor die Covid-19-pandemie gereeld in die Tswalu Kalahari-natuurreservaat gekuier en die fotograaf Rachel L'Antigua, 'n vriendin van Brandi, het talle pragfoto's van hulle geneem.
Op L'Antigua se foto's is hulle op wildritte, ry perd en stap langs die strand. Op die foto's lyk hulle baie verlief en staar in mekaar se oë.
Maar toe die pandemie die wêreld tref, moes hulle, soos miljoene ander, vir 'n tyd van mekaar geskei wees. Ry is nog in Suid-Afrika, terwyl Brandi in Amerika is.
Hul planne om in Mei vanjaar saam in Amerika in te trek, is in die wiele gery. Sedertdien probeer hulle alles om hom uit die land uit te kry.
Talle van Brandi se 1,1 miljoen volgelinge was beïndruk deur haar Afrikaans. "Sy praat die taal!" sê een. "Lekker trots Suid-Afrikaans," sê 'n ander.